Fl-ewwel indirizz tiegħu fl-Assemblea Ġenerali tan-Nazzjonijiet Magħquda, bħala Prim Ministru ta' Malta, Dr. Abela semma l-immigrazzjoni u kif qed tolqot lill-pajjiżna fi sfida globali oħra bla preċedent, jiġifieri l-pandemija Covid-19. Hawnhekk il-Prim Minsitru Abela qal li jekk xejn il-pandemija tal-Covid-19 għallmitna kollha l-bżonn li s-solidarjetà tkun waħda globali fi kwalunkwe aspett. Il-Prim Ministru laqa' wkoll il-fatt li l-Gvern Libjan immexxi minn Fayez-al Sarraj, li hu rikonoxxut mill-Ġnus Magħquda, ordna li jieqaf il-ġlied f'dan il-pajjiż. Il-Prim Ministru semma wkoll il-ħidma id f'id mal-Għaqda Dinjija tas-Saħħa anki waqt il-pandemija. Fl-indirizz fil-ħamsa u sebgħin Assemblea Ġenerali, il-Prim Ministru tkellem ukoll dwar l-azzjonijiet f'waqthom li ħa l-Gvern Malti biex itaffi l-impatti soċjo-ekonomiċi tal-pandemija fuq is-saħħa u l-ekonomija. Semma fost l-oħrajn kif il-pakketti ta' għajnuna tal-gvern salvaw eluf ta' postijiet tax-xogħol. Il-Prim Ministru tkellem ukoll dwar il-miri ambjentali ambizjużi li għandu l-Gvern Malti biex ikompli jagħti kwalità ta' ħajja aħjar liċ-ċittadini ta' dan il-pajjiż. Il-Prim Ministru Robert Abela temm ifisser il-pożizzjoni ta' Malta bħala pajjiż newtrali, li jrid jippromwovi l-paċi, l-ugwaljanza, is-sigurtà u s-solidarjetà soċjali. Hawn tkellem dwar kif Malta se taħdem biex tiġi eletta bħala membru mhux permanenti fil-Kunsill tas-Sigurtà tan-Nazzjonijiet Uniti bejn l-2023 u l-2024.